 इनें दौने करदारें गी गोस्वामी होरें पूरी चाल्ली सचेत, दार्शनक, सुलझे दे, संवेदनशील ते भारती आधुनिक जीवन मुल्लें शा भलेआं वाकफ दस्से दा ऐ।  कुतै-कुतै इनें करदारें दा अहं बी झलकदा ऐ पर ओ अहं समाजकें गी अंधिश्वासें, जाति भेद-भावें, पारिवारक रूढ़ियें, पच्छमी सभ्यता दे काले परछौरें ते स्वार्थे दी दलदल च खु’ब्बने पर-नारी संसर्ग थमां बचने, स्यासी तरफदारियें शा चकन्ने रौह्ने, बरहूपियें गी पन्छानने बारै सचेत करदा ऐ।  जित्थें कुतै बफादारी, प्रेम-भाइचारे, प्रगतिवादा, लोक उद्धार, क्रांतिकारी विचारधारा जां राश्ट्री चेतना बगैरा दा प्रसंग औंदा ऐ तां ए करदार बड़ी कुशलता कन्नै कामयाबी पासै अग्गें बधदे न।  इनें उपन्यासें च जिन्ने बी क्रांति सरबंधी प्रसंग मिलदे न ओ सब निक्की-निक्की समाजी कबैह्तें गी हटाने बारै मिलदे न।  इस बेलै दी स्थितियें-परिस्थितयें गी दिखदे होई लोड़दा ते एह् ऐ जे समाजक, राजनीतक, सांस्कृतक ते धार्मक बगैरा सारे पैह्लुएं कन्नैं सरबंध बड्डे अंदोलन छेड़े जान।  इनें उपन्यासें दे लेखक ने जेकर ऐसा कीते दा होंदा तां पाठक ने इक ते भुल्ली जाना हा ते दूआ ओह्दे हत्थ कोई स्हेई रस्ता नेईं हा लग्गना।  इस गल्ला गी ध्यान्ना च रखदे होई गोस्वामी होरें अपने लेखन प्रतिभा राहें दूए लखारियें गी उपन्यास लिखने आस्तै कथा सूतरें दी तंद फड़ाई दित्ती ते अपना नजरीया बी पाठकें दे अग्गें रक्खी दित्ता।  इनें उन्यासें राहें लेखक दा मूल मकसद चेतन ते रवि दे सुलझे दे करदारें गी पाठकें दे सामनै रक्खना हा नां के कोई स्थिति जां राज परतू बड्डा अंदोलन छेड़ना।  चेतन ते रवि दमें करदार इक व्यक्ति दे अभिन्न अंग न ते कन्नै गै संघर्श दे प्रतिबिंब बी।  इंदे राहें साढ़ा सारा समाज बोलदा ऐ।  असल गल्ल ते एह् ऐ जे गोस्वामी होरें अपने इनें करदारें दे चरित्तरें राहें समाज दे नेकां पक्ख ते चरित्तरें गी सफलतापूर्वक उजागर कीते दा ऐ।  डॉ. गोस्वामी हुंदे उपन्यासें दे दूए करदारें च बी ओ पूरे गुण मजूद न जेह्के भारती संस्कृति दी मूंह् बोलदी तस्वीर पेश करदे न। 